Document ID: 32002D0113

Komisijos Sprendimas
2002 m. sausio 23 d.
iš dalies keičiantis Komisijos sprendimą 1999/217/EB dėl maisto produktuose ar ant jų naudojamų kvapiųjų medžiagų registro
(pranešta dokumentu Nr. C(2002) 88)
(tekstas svarbus EEE)
(2002/113/EB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1996 m. spalio 28 d. Europos Parlamento ir Tarybos reglamentą (EB) Nr. 2232/96, nustatantį Bendrijos tvarką, taikomą kvapiosioms medžiagoms, naudojamoms arba skirtoms naudoti maisto produktuose ar ant jų [1], ypač į jo 3 straipsnio 2 dalį,
kadangi:
(1) Pagal Reglamento (EB) Nr. 2232/96 3 straipsnio 2 dalį Komisija savo Sprendimu 1999/217/EB [2] su pakeitimais, padarytais Sprendimu 2000/489/EB [3], priėmė maisto produktuose naudojamų kvapiųjų medžiagų registrą.
(2) Pagal 2000 m. liepos 18 d. Komisijos reglamentą (EB) Nr. 1565/2000, nustatantį priemones, būtinas norint priimti Reglamento (EB) Nr. 2232/96 [4] taikymo įvertinimo programą, kiekvienai kvapiajai medžiagai turi būti priskirti nauji numeriai, vadinami "FL numeriais". Be to, visos registro kvapiosios medžiagos turi būti suskirstytos į giminingų medžiagų grupes pagal tame reglamente nustatytų grupių sąrašą. Ši informacija turi būti prieinama asmenims, pateikiantiems medžiagą į rinką, kad jie galėtų vykdyti įsipareigojimus pagal Reglamentą (EB) Nr. 1565/2000. Todėl kvapiųjų medžiagų registre turi būti pateikti nauji FL numeriai ir grupių numeriai.
(3) Sprendimo 1999/217/EB su pakeitimais, padarytais Sprendimu 2000/489/EB, priede esančios 1, 2, ir 3 registro dalys turi būti sujungtos į vieną A dalį, o medžiagos turi būti išvardytos pagal jų FL numerius. Registro 4 dalis turi būti pakeista prie šio sprendimo pridedamo registro B dalies tekstu.
(4) Kruopštus valstybių narių praneštų ir Sprendime 1999/217/EB nurodytų kvapiųjų medžiagų nagrinėjimas atskleidė keletą cheminių numerių, pavadinimų, sinonimų ir sisteminių pavadinimų neatitikimų ir atskleidė kelis atvejus, kai tos pačios medžiagos registre buvo pateiktos skirtingais cheminiais pavadinimais. Šie neatitikimai turi būti ištaisyti. Jei tai yra tokie neatitikimai, dėl kurių šiuo metu neįmanoma rasti galutinio sprendimo, turi būti paminėtas bent tokio galimo neatitikimo faktas.
(5) Kai kurios valstybės narės panaikino atitinkamus pranešimus apie keletą Sprendime 1999/217/EB nurodytų medžiagų, įskaitant medžiagas, apie kurias buvo pranešta konfidencialiai. Tos medžiagos turi būti išbrauktos iš registro. Valstybės narės taip pat informavo apie naujas medžiagas, kurios pagal Reglamento (EB) Nr. 2232/96 5 straipsnio 2 dalį turi būti įtrauktos į įvertinimo programą, taigi ir į registrą.
(6) Pagal Reglamento (EB) Nr. 2232/96 4 straipsnio 3 dalį medžiaga išbraukiama iš sąrašo, jei atlikus įvertinimą tampa aišku, kad kvapioji medžiaga neatitinka bendrųjų vartojimo kriterijų, nurodytų minėto reglamento priede. Maisto produktų mokslinio komiteto 2001 m. rugsėjo 26 d. pareikštose nuomonėse daroma išvada, kad 4-alil-1,2-dimetoksibenzenas (metileugenolis) ir 1-alil-4-metoksibenzenas (estragolas) yra genotoksiški. Todėl šios medžiagos turi būti išbrauktos iš registro.
(7) Dėl šios priežasties Sprendimas 1999/217/EB turėtų būti atitinkamai iš dalies keičiamas.
(8) Šioje direktyvoje numatytos priemonės atitinka Maisto produktų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Registras, pridėtas prie Sprendimo 1999/217/EB, pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2002 m. sausio 23 d.

Labels: 12
17